Aš gyvenu priešaušriais

Ir vakaro prieblanda,

Kai pirštų

Galiukais nuslysta

Saulėtekiai

Ir saulėlydžiai.

Mano gyvenimas

Iš priebalsių abėcėlėje.

Šiurkščios abstrakcijos,

Švelnumo šešėliai.

Kai mano

Pavargusios rankos

Ieško tavo delno bene

Išprotėjusios

Nuo iškalbingo

Mūsų tylėjimo,

Pasakyk nereikšmingą

Gyventi atėjom

Žydėjimu.

Nelydėk lig namų.

Jau seniai juos išleidau vėjais.

Tik ženk į tuštumą,

Į nerimą budėjimo.

Ateik

Ir būk man amžinybe

Nuo priešaušrio

Ligi saulėlydžio.

\*\*\*

Mano laisvė   
Žiūrėti į dangų,   
Kai lyja, sninga, švinta,  
Griaudžia ar spigina saulė.

Mano laisvė   
Brist per ražieną basom.  
Mano laisvė tokia,   
Kad net skauda.

Mano laisvė  
Šaltinio vanduo  
Išbalusio veido  
Nuovargį prausiantis.

Mano laisvė   
neklausia   
neteisia  
nebaudžia.  
Ji niūniuoja  
ir meldžia.  
Taip švelniai...  
Net ligi graudulio

Kai užlieja taikus suvokimas:  
Tai aš - mano laisvė.   
Mano laisvė - tai aš  
Užaugus iš protėvių kraujo,  
Birželio lietaus,  
Pavasarį čiulblančio paukščio,   
Žydėjimo vyšnių,  
Rugių begaliniai mėlyno lauko.

Mano laisve, širdy nepaliaujamai gaudžia.  
Lyg dangus prie žmogaus prisiglaudžia.